Kerspartytjie vir behoeftiges | News24
Kerspartytjie vir behoeftiges
Geskenke vir behoeftige kinders. Photo: Verskaf
AMANZIMTOTI se Helpende Hand-tak het op 28 November 'n Kerspartytjie vir 200 behoeftige gesinne by Kuswag Skool gehou. Die gesinne kon 'n dag vol pret en plesier geniet en het ook 'n skenking van klere en geskenke aan elke kind gegee.
Helpende Hand is elke jaar by die "Jy is spesiaal"-dag vir die minderbevoorregtes in Amanzimtoti betrokke en vanjaar is 200 gesinne genooi om die dag by te woon. Elize Pelser, ondervoorsitter van die Helpende Hand-tak, het Kuswag Skool se gebedsgroep tesame met plaaslike besighede en kerke genader om die dag groter as ooit te maak.
"Ek wou seker maak ons bereik soveel behoeftige gesinne as moontlik," sê Pelser. "Elke vrywilliger het 'n houer gekry waarin hulle geskenke bymekaar moes sit vir die kinders."
Die gesinne is ook bederf met heerlike kos soos worsrolletjies, kerrie-en-rys, koeldrank en koek. Daar was hope vermaak vir oud en jonk, soos springkastele, 'n nar, ballonne en boeresport. Toe daag Kersvader boonop op in 'n brandweerwa met ? ietsie vir elke behoefte, soos skryfbehoeftes en speelgoed om seker te maak die kinders voel super-spesiaal. Die inwoners van die Lakeview-aftreeoord het ook vir die kinders klere gemaak wat uitgedeel is.
Die Helpende Hand-tak op Amanzimtoti het ook die graad 6-dogters van die skool betrek om skooltassies vir volgende jaar se behoeftige graad eens te pak. Dié leerders, wat volgende jaar die seniors gaan wees, was baie opgewonde om te kon help om die nuwe graad eens se eerste dag ? bietjie makliker te maak.
Solidariteit Helpende Hand is 'n nasionale organisasie sonder winsbejag en fokus op die voorkoming, verbreking en verligting van armoede. Vir meer inligtingof om betrokke te raak by die plaaslike tak, kontak Mariette van Heerden op 084 411 7806. - Verskaf.